Snuffelhonde gaan misdaad help bestry | News24
Snuffelhonde gaan misdaad help bestry
Dwelmhandelaars kan binnekort hul rieme in die Baai styfloop wanneer die nuwe metro-sekerheidsplan, wat agt snuffelhonde vir patrolleerwerk insluit, volgende maand in werking tree. Rowlin Adonis van metro-sekerheid, Morné Hunlun en sy opgeleide hond
VAN aanstaande maand af sal skelms in die Baai ligter as ooit moet loop wanneer 63 spesiaal opgeleide sekerheidsbeamptes en agt snuffelhonde hier diens begin doen.
Die Mandelabaai-ontwikkelingsagentskap (MBDA) het Donderdag in samewerking met die metro-munisipaliteit hul nuwe metro-sekerheidsplan vir die interstedelike woongebiede van die metro aangekondig.
“Om die ekonomie in Port Elizabeth te laat groei, moet ons eerstens veiligheid kan verseker. Die res – toeriste, nuwe besighede en beleggers – sal dan volg,” het Luvuyo Bangazi, woordvoerder van die MBDA, as die rede vir die nuwe sekerheidsplan aangevoer.
Dié sekerheidsplan, wat deel van die Take Back Our Metro-inisiatief vorm, sal op 9 Oktober deur Danny Jordaan, burgemeester, voor die stadsaal bekend gestel word, waarna die 63 sekerheidsbeamptes en agt opgeleide snuffelhonde dadelik ontplooi sal word.
“Die beamptes, wat uiters sigbare klere sal dra, se doel is om te patrolleer en misdadige aktiwiteite aan wetstoepassers uit te wys,” het Rowlin Adonis van metro-sekerheid gesê.
Juis om te help met die patrollering en die identifisering van onwettige bedrywighede soos dwelmhandel, is agt snuffelhonde in die Wes-Kaap by die Dogs and All-honde-opleidingskool opgelei.
“Die honde is van ’n baie jong ouderdom af geleer om dwelms onder talle omstandighede uit te snuffel,” het Geoffery Coetzee, opleidingsbestuurder, gesê.
Volgens Adonis het dit het uit ’n studie van die MBDA geblyk dwelms is een van die grootste probleme in die stad. “Daarom is dit belangrik dat booswigte met dwelms én die handelaars vasgetrek moet word.”
Coetzee het kortliks verduidelik dat die sekerheidshonde, met baie oefening en ’n goeie mens-hond-verhouding, vlymskerp opgelei is.
“Die honde is reeds geleer om ‘inhegtenisnemings’ uit te voer indien dwelms in die besit van ’n verdagte geruik word.